Rådets forordning (EF) nr. 1298/2000

af 8. juni 2000

om femte ændring af forordning (EF) nr. 850/98 om bevarelse af fiskeressourcerne gennem tekniske foranstaltninger til beskyttelse af unge marine organismer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) Som følge af særlige geografiske og sæsonmæssige forhold bør medlemsstaterne for fiskerfartøjer, der fører disse staters flag og er registreret i Fællesskabet, fastsætte nærmere bestemmelser for anvendelse af sorteringstrawl eller redskaber med sorteringsrist til rejefiskeri. Artikel 25 i forordning (EF) nr. 850/98(4) bør derfor ændres.

(2) Nye videnskabelige oplysninger viser, at mængderne af tobis i et område ud for Englands nordøstkyst og Skotlands østkyst i øjeblikket ikke er tilstrækkelige til, at de både kan fiskes og opfylde behovene hos forskellige arter, i hvis føde tobis indgår som en væsentlig del, og at der derfor må indføres et stop for fiskeri efter tobis i dette område.

(3) Artikel 46 i forordning (EF) nr. 850/98 bør omformuleres, så det kommer til at fremgå klart, hvordan den skal anvendes.

(4) Det er nødvendigt at ændre mindstemålene eller indføre mindstemål for flere toskallede krebsdyr og bløddyr.

(5) Forordning (EF) nr. 850/98 bør derfor ændres -

UDSTEDT FØLGENDE FORORDNING:

Artikel 1

I forordning (EF) nr. 850/98 foretages følgende ændringer:

1) Artikel 25, stk. 2, affattes således:

"2. Senest den 1. juli 2002 skal der anvendes sorteringstrawl eller trawl med sorteringsrist til fangst af hestereje og rejekonge i overensstemmelse med nærmere bestemmelser, som medlemsstaterne fastsætter i overensstemmelse med artikel 46. Disse bestemmelser anvendes kun på redskaber, der trækkes af fiskerfartøjer."

2) Følgende artikel indsættes efter artikel 29:

"Artikel 29a

Restriktioner i fiskeriet efter tobis

1. Det er i 2000, 2001 og 2002 forbudt at lande eller beholde tobis om bord, hvis fangsten har fundet sted i det geografiske område, der afgrænses af Englands og Skotlands østkyst og en linje gennem følgende skæringspunkter:

- Englands østkyst ved 55° 30' N

- 55° 30' N, 1° 00', V

- 58° 00' N, 1° 00', V

- 58° 00' N, 2° 00', V

- Skotlands østkyst ved 2° 00' V.

2. Inden 1. marts 2001 og igen inden 1. marts 2002 aflægger Kommissionen beretning til Rådet om virkningerne af de bestemmelser, der er fastsat i stk. 1. Kommissionen kan på grundlag af disse beretninger foreslå ændringer af de i stk. 1 anførte betingelser."

3) Artikel 46, stk. 1, affattes således:

"1. Medlemsstaterne kan træffe foranstaltninger til bevarelse og forvaltning af bestande:

a) når der er tale om rent lokale bestande, som kun er af betydning for fiskerne i den pågældende medlemsstat, eller

b) i form at betingelser eller detaljerede ordninger til begrænsning af fangsterne ved tekniske foranstaltninger:

i) som supplerer dem, der er fastsat i Fællesskabets fiskeriforskrifter, eller

ii) som er mere vidtgående end de minimumskrav, der er fastlagt i nævnte forskrifter

forudsat at disse foranstaltninger kun gælder for fiskerfartøjer, der fører den pågældende medlemsstats flag og er registreret i Fællesskabet, eller for personer, der er etableret i den pågældende medlemsstat, når der er tale om fiskeri, der ikke udøves af et fiskerfartøj."

4) I bilag XII foretages følgende ændringer:

a) "Tæppemusling (Venerupis pullastra) 40 mm", ændres til "Tæppemusling (Venerupis pullastra) 38 mm"

b) "Venusmusling (Callista chione) 5 cm", ændres til "Venusmusling (Callista chione) 6 cm"

c) "Knivmusling (Ensis spp., Pharus legumen) 10 cm", ændres til "Knivmusling (Ensis spp.) 10 cm"

d) "Knivmusling (Pharus legumen) 65 mm" indsættes før "Konksnegl (Buccinum undatum)", og

e) "Reje (Parapenaeus longirostris) 22 mm (rygskjoldslængde)" tilføjes efter "Languster (Palinurus spp.)".

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 8. juni 2000.

På Rådets vegne

G. Oliveira Martins

Formand

(1) EFT C 89 E af 28.3.2000.

(2) Udtalelse afgivet den 19. maj 2000 (endnu ikke offentliggjort i EFT).

(3) EFT C 75 af 15.3.2000, s. 34.

(4) EFT L 125 af 27.4.1998, s. 1. Forordning er senest ændret ved forordning (EF) nr. 2723/1999 (EFT L 328 af 22.12.1999, s. 9).